Psalmus 36
Psalmus 36 (enumeratione Graeca psalmus 35 dictus) libri Psalmorum verbis "Dixit iniustus" (in versione Gallicana) vel "Susurrat iniquitas" (in Nova Vulgata) incipit. In hoc psalmo, improbitas humana probitasque divina tractantur. Iohannes Calvinus, theologiae Reformationis fautor, sic argumentum psalmi descripsit: Putant fere omnes Davidem hoc Psalmo in genere mirari Dei bonitatem, quod favore et clementia sua reprobos toleret, a quibus tamen impie contemnitur. Ego vero paulo aliter sentio, sanctum Prophetam graviter ab improbis et sceleratis vexatum de eorum pravitate conqueri: tum deinde consugere ad immensam Dei bonitatem, qua non solum promiscue cunctos mortales, sed peculiariter filios suos prosequitur, ut in hac fide respiret, quod Deo propitio tandem liberabitur. Quod patet ex clausula, ubi se Dei praesidio salvum fore reputans, contra omnes impiorum insultus sese armat ac munit. Sententia Universitatis Columbiae "in lumine tuo videbimus lumen" ex verbo Psalmi 36, 10 oritur.